Մեր հայրենիքի խիզախ դուստրերից էր Հասմիկ Թամազյանը, որի 18 տարին նոր էր լրացել: Նա մեկնեց ռազմաճակատ եւ կարճ ժամանակում տիրապետեց մարտական տեխնիկային: Հասմիկը ծառայում էր որպես հմուտ հեռաչափող, ժամանակին հայտնաբերում էր թշնամու օդանավերը եւ անմիջապես տեղյակ պահում հրամանատարությանը: Շուտով նա տեղափոխվում է Կովկասյան ռազմաճակատ, նշանակվում հակաօդային պաշտպանության 265-րդ գվարդիական դիվիզիայում` որպես հեռաչափող: Երբ ֆաշիստական ինքնաթիռները երեւում էին երկնքում, նա հեռաչափիչի մոտ կանգնած` ճիշտ ուղղություն էր տալիս զենիթայիններին, որոնք իրենց անվրեպ կրակով խփում էին թշնամուն: Խիզախ մարտիկը հաճախակի էր հայտնվում կռվի ամենաթեժ տեղերում, իր ներկայությամբ խրախուսում էր մարտական ընկերներին, քաջության օրինակ ցույց տալիս: Հասմիկի մարտական ուղին ավարտվեց Չեխոսլովակիայում, եւ նա տուն վերադարձավ բազմաթիվ մեդալներով: